বিদেশের মাটিতে আমি সবসময় লক্ষ করেছি, মেয়েরা অত্যন্ত সহযোগিতা পরায়ণ। ব্যাংককে একবার এক ছেলেকে পথ জিজ্ঞেস করেছিলাম। ছেলেটি কিছু বুঝলেন না, বুঝতেও চাইলেন না। কিন্তু দোকানের ভেতর থেকে এক মেয়ে দৌড়ে বের হয়ে গন্তব্যস্থল জানতে চাইলেন এবং শুনে আমাদেরকে নিয়ে গেলেন মূল সড়কে এবং একটি বাসে তুলে দিয়ে কন্ডাক্টরের সাথে কথা বললেন। তারপর আমাদেরকে ভাড়ার পরিমাণটি জানাতেও ভুললেন না। পুরো প্রক্রিয়াটি সম্পন্ন করতে তাকে বেশ হাঁটতে হয়েছিল ও বেশ সময় ব্যয় করতে হয়েছিল। প্যারিসের মেয়েদের, সিঙ্গাপুরের মেয়েদের বা কোরিয়ার মেয়েদের সম্বন্ধেও আমার এরকম ধারণাই হয়েছে। অস্ট্রেলিয়াও ব্যতিক্রম নয়। ক্রেডিট কার্ডে বিল পরিশোধ করতে গিয়ে আমাদেরকে হোটেলে বিপত্তিতে পড়তে হয়েছিল। প্রথমে হাজার ডলারের পেমেন্ট সফল হয়নি, পরে ছয়শ করা গিয়েছিল। কিন্তু আমার সহকর্মী ঠিকই মেইল পেলেন সেই হাজার ডলারের ট্রানসেকশন সম্বন্ধে। এটি নিয়ে হোটেলের পুরুষ কর্মীটির সাথে কথা বলে কোন সহানুভূতিপূর্ণ আচরণ পাইনি, কিন্তু নারী কর্মীটি ঠিকই সময় নিয়ে আমদেরকে আশ্বস্ত করলেন যে, যদি এমন হয়ে থাকে তবে টাকাটি সাতদিনের মধ্যেই তোমার জন্য আবার ছেড়ে দেয়া হবে। হাজার হোক, হাজার ডলার বলে কথা! আমাদের দুশ্চিন্তাটিকে নারীই ভালভাবে অনুভব করেছিলেন।